Segamat

Sejarah

Menurut seorang ahli sejarah tempatan, Cikgu Hassan (Allahyarham Tuan Haji Hassan bin Muhammad),Segamat merupakan sebuah daerah paling tua di negeri Johor yang kaya dengan sejarah silamnya lalu ianya digelar "Daerah Lagenda".
Sejarah silam daerah Segamat sering dikaitkan dengan kehebatan kerajaan Malim Dewa yang kononnya pada suatu masa dahulu pernah wujud di satu kawasan luas merintangi Kuala Muar hinggalah ke hulu daerah Segamat. Menurut cerita orang tua-tua Putera kepada Raja Malim Dewa iaitu Raja Malim Deman pernah mencintai seorang Puteri yang bernama Puteri Santan Bertapis. Malangnya, Puteri yang digilakan oleh Malim Deman itu telah dibawa lari oleh seorang Putera dari kayangan. Kegagalan untuk mencari Puteri tersebut telah menyebabkan baginda membuat satu sumpahan iaitu selagi Puteri yang dicintainya itu tidak ditemuinya maka daerah Segamat akan dilanda banjir. Dengan demikian, daerah ini telah dikenali sebagai "Daerah Sumpahan Malim Deman". Selain itu, terdapat peristiwa penting iaitu sekitar tahun 1511, Bendahara terakhir Melaka, Bendahara Tepok dan para pengikutnya berundur ke Johor setelah kejatuhan Melaka ke tangan tentera Portugis pimpinan Alfonso de Albuquerque. BendaharaTepok yang uzur dan para pengikutnya berhenti berehat di satu lubuk sungai di kawasan tersebut dan mandi di sungai tersebut untuk menyegarkan diri Bendahara Tepok. Setelah mandi, beliau berkata, "Segar amat badanku ini!", dan seterusnya menamakan sungai tersebut sebagai Segar Amat, yang kemudian berubah menjadi Segamat.Selain itu,nama segamat diambil ketika Bendahara Tepok mengarahkan pembantu kanannya iaitu Selamat Gagah untuk membawanya melarikan diri dengan perkataan Segera Mat,Segera Mat. Namun demikian, nama tersebut hanya diguna pakai pada sungai tersebut sahaja. Petempatan yang seterusnya menjadi pusat bandar Segamat asalnya dipanggil Rantau Panjang. Segamat juga disebut sebagai "Rantau Panjang" dalam abad ke-18. Ini ada kaitannya dengan keadaan muka bumi sekitar kawasan sungai Segamat pada masa itu. Menurut orang tua-tua, pada masa dahulu kawasan tebing sungai Segamat begitu lurus dengan pasir di tebingnya halus. Apabila terkena sinaran matahari, sepanjang tebing sungai kelihatan seperti hamparan permaidani putih. Air sungainya yang jernih dan berkilau-kilauan menambahkan lagi keindahan kawasan sekitar itu.
Orang-orang Segamat suka berkunjung ke sebuah kawasan bernama Pasir Jenaling untuk berkelah. Ia merupakan sebuah kawasan yang airnya jernih and pasirnya putih berhampiran dengan pengkalan Esah (sekarang terletak di belakang Pawagam Cathay/Sri Genuang). Orang-orang luar yang datang ke Segamat melalui sungai akan berhenti di pengkalan Esah di mana terdapat pokok-pokok Jambu and leban ditebing sungai. Keadaannya yang condong telah menamakan Segamat sabagai "Jambu Condong" dan "Leban Condong".
Menjelang penghujung abad ke-19, 4 daerah asal Johor mempunyai beberapa daerah kecil, contohnya daerah asal Muar mempunyai 4 daerah kecil - Parit Jawa, Chohong, Lenga dan Segamat. Pegawai Daerah Kecil Segamat yang pertama adalah Encik Menthol bin Haji Ahmad. Pada tahun 1933, daerah penuh Segamat ditubuhkan setelah persempadanan semula oleh kerajaan Johor bagi memisahkan 4 daerah asal (Muar, Batu Pahat, Johor Bahru dan Sedili) kepada 8 daerah (sebelum persempadanan tahun 2008 yang menambah daerah Kulaijaya dan Ledang untuk membentuk 10 daerah).

Mitos Segamat

Segamat mempunyai sebuah cerita mitos iaitu terdapat seekor naga besar yang tidur dibawah tanah di Kampung Berata sehingga Kampung Gemereh iaitu sepanjang kira-kira 5 kilometer. Menurut cerita YM Drs.Ungku Zaman Mohd Tahir, punca daerah Segamat banjir kononnya berpunca dari Naga Besar yang bergerak dari tempat tidur asalnya yang menyebabkan Segamat mengalami banjir besar.

Ekonomi Segamat

Pertanian merupakan penyumbang utama terhadap ekonomi Segamat, menyumbang sejumlah 61.8% daripada jumlah pekerjaan pada tahun 1991. Penyumbang ekonomi kedua ialah sektor pengeluaran, iaitu sejumlah 13.1% daripada jumlah tenaga kerja pada tahun 1995. Ia disusuli sektor perkhidmatan kerajaan, iaitu sejumlah 12.2% daripada jumlah tenaga kerja pada tahun yang sama.

Kemudahan awam

Setelah pembentukan Daerah Segamat, kerajaan mula membangunkan Segamat terutamanya dengan aktiviti pertanian bagi memacu ekonomi Segamat. Ia termasuklah pembinaan sistem kereta api kebangsaan yang melalui bandar Segamat.Stesen KTM Segamat memberi perkhidmatan kereta api bagi daerah Segamat, Ledang dan Muar Johor serta pembinaan jalan utama yang dikenali sebagai Laluan Persekutuan .
Pada tahun 1970-an, Lebuhraya Tun Razak telah dibina bagi memacu ekonomi Segamat sebagai hab pertanian, memendekkan perjalanan ke Kuantan serta untuk menyegerakan proses pembangunan di kawasan mundur di selatan Pahang.
Pada tahun 1996, Pelabuhan Darat Segamat dibina bagi menjadikan Segamat satu lagi hab pengangkutan utama, sebagai mana Nilai di Negeri Sembilan. Dengan pembinaan pelabuhan darat tersebut, pengilang hanya perlu menghantar barang ke Pelabuhan Darat Segamat dan kemudian barang tersebut akan dihantar ke pelabuhan terdekat seperti Pasir Gudang melalui kereta api dan ini boleh meningkatkan kecekapan pengangkutan.
Pada tahun 1999, jambatan kedua Segamat, telah dibina dan dibiayai oleh pihak swasta bagi mengurangkan kesesakan di jambatan utama. Jambatan tersebut dimasukkan sebagai sebahagian pakej Jalan Lingkaran Dalam Segamat yang terdiri daripada kerja naik taraf kepada jalan 4 lorong di Jalan Pemuda, Jalan Hassan, Jalan Pee Kang Hai dan Jalan Chia Chin Koon, siap pada Ogos 2005. Jalan lingkaran dalam tersebut amat berguna bagi mengalihkan aliran lalu lintas apabila jalan-jalan utama di pusat bandar ditutup bagi upacara khas seperti Hari Kebangsaan.

Kesenian dan Kebudayaan

Segamat adalah sebuah daerah yang terkenal dengan tarian Zapin dan Kuda Kepang yang menjadi tarikan yang popular kepada pelancong yang datang dari luar mahupun dalam negara.Tarian Zapin Dan Kuda Kepang sering diadakan pada hari kebangsaan,majlis keramaian,majlis perkahwinan,karnival dan sebagainya.
Tarian ini menjadi semakin popular di seantero dunia.
Segamat juga adalah daerah yang menghasilkan kraftangan yang diperbuat daripada hasil hutan dan dianyam dengan tangan untuk mengekalkan tradisi melayu.Contoh barang-barang yang dipersembahkan dengan menggunakan rotan ialah tudung saji,raga dan pasu.

Sukan Payung Terjun

Segamat merupakan pusat bagi penggemar sukan lasak payung terjun kerana Segamat merupakan satu-satunya kawasan yang mempunyai kemudahan landasan kapal terbang awamnya sendiri bukan sahaja di Johor tetapi di Malaysia. Landasan ini dibuka semasa pendudukan Jepun dan kini dibuka kepada kapal terbang persendirian. Lokasi landasan ini terletak bersebelahan dengan Kelab Golf Segamat dan Pusat Latihan Memandu (JPJ) dan ia lebih dikenali sebagai Drop Zone (DZ) Segamat. 
Para penggemar sukan ini bukan sahaja datang dari seluruh Malaysia, tetapi juga dari Asia. Bagi penggemar sukan lasak ini, DZ Segamat dikenali sebagai 'landasan sempit' kerana ianya mempunyai kawasan terhad terutama semasa melakukan pendaratan. Antara kelab yang aktif melakukan latihan penerjunan, ialah Skydiving Extreme Sports Club (SKIES).

Segamat Racing FC

Pada peringkat awal penubuhan kelab ini, tiada sebarang matlamat yang ditetapkan. Hanya sebagai sebuah kelab untuk beriadah sahaja. Setelah kelab mempunyai ahli yang semakin ramai, dengan rasminya kelab ini telah ditubuhkan pada tahun 1998. Pada tahun 1999 kelab ini mula bergiat aktif dengan menyertai berbagai kejohanan yang diadakan diperingkat daerah Segamat mahupun peringkat luar daerah sehingga ke hari ini. Sehingga kini seramai lebih kurang 60 orang ahli berdaftar menjadi kelab.
Kebanyakkan pemain kelab ini adalah terdiri daripada belia tempatan sekitar bandar Segamat. Pemilihan pemain pula adalah berdasarkan penelitian Ahli Jawatankuasa Pembangunan Sukan yang terdiri daripada bekas-bekas pemain daerah Segamat yang pada ketika itu merupakan Ahli Jawatankuasa Kelab Racing F.C.
Kelab ini mula menonjolkan diri pada tahun 2003, di mana kemasukkan pemain-pemain yang pernah serta sedang mewakili daerah ketika itu telah menjadikan satu pasukan bolasepak yang mantap dan telah menjadi juara Piala F.A pada tahun 2003.
Hasil dari pengurusan yang teratur dan konsisten serta komitmen pemain sehingga hari ini, ia memberi impak yang besar disetiap kejohanan sukan bolasepak dan futsal yang diadakan di daerah Segamat dan di luar daerah.